Toshkentda nemis tilida so‘zlashuvchi o‘zbekistonlik havaskor teatr guruhlarining teatr festivali bo‘lib o‘tadi

O‘zbekiston Yoshlar teatri sahnasida 10—11 sentabr kunlari nemis tilida so‘zlashuvchi o‘zbekistonlik havaskor teatr guruhlarining an’anaviy teatr festivali bo‘lib o‘tadi. Bu haqda Germaniyaning O‘zbekistondagi elchixonasi matbuot xizmati “Daryo”ga ma’lum qildi.

Festival doirasida Toshkent, Farg‘ona, Samarqand va Buxoro shaharlaridagi Wiedergeburt nemis madaniyati markazlarining havaskor teatr guruhlari so‘nggi bir yil davomida o‘zlashtirgan asarlarni sahnada namoyish etadi.
Elchixona matbuot xizmatining qayd etishicha, teatr festivali arafasida ushbu guruhlar germaniyalik teatrshunos-pedagog Yoaxim Byurkert ishtirokidagi seminar mashg‘ulotlarda o‘z mahoratlarini sinovdan o‘tkazish imkoniyatiga ega bo‘lishdi.
Festivalni “Avtostrada” filmi va “Oxiri yo‘q yo‘l” hikoyasi motivlari asosida tayyorlangan va inson hayotining turli bekatlarini ko‘rsatib beradigan “Manzil” nomli sahna asari ijrosi bilan buxorolik havaskor teatr guruhi boshlab beradi.
Samarqand vakillari esa bolalarning jamiyatdagi o‘zaro munosabatlari, ularning o‘zaro til topa olish-olmasliklari haqida hikoya qiluvchi “Yozgi lager” nomli asar bilan sahnaga chiqadi.
Festivalning ikkinchi kuni farg‘onaliklar viloyat nemis madaniyati markazi a’zosi Oybek Nishonovning saraton kasalligiga chalingan insonlar haqidagi “Murosalarsiz” sahna asarini namoyish etadi.
Toshkent shahri vakillari taqdim etadigan “Keksa ayolning tashrifi” nomli asar shveysariyalik dramaturg Fridrix Dyurrenmatt qalamiga mansub bo‘lib, unda o‘zining sobiq sevgilisidan qasos olmoqchi bo‘lgan keksa multimilliarder ayol Klara Saxanassyan haqida hikoya qilinadi.
“Ushbu tadbir avvalambor Toshkent shahridagi maktab, litsey, kollej va oliygohlarning nemis tilini yaxshi biladigan o‘quvchi va talabalariga mo‘ljallangan. Festival 10 va 11-sentabr kunlari soat 16:00 da boshlanadi. Spektakllarga kirish bepul”, — deyiladi elchixona axborotida.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.